钦定古今图书集成/历象汇编/乾象典/第044卷 > 北极五星
## 钦定古今图书集成/历象汇编/乾象典/第044卷 > 北极五星

《尔雅释天》：“北极谓之北辰。”

〈注〉《北极》天之中，以正四时。〈疏〉极，中也。辰，时也。居天之中，人望之在北，因名北极。斗杓所建，以正四时，故云北辰。《论语》云：“为政以德，譬如北辰”是也。

按《星经》阙。

按《史记天官书》：“中宫天极星，其一明者，太一常居也，
旁三星，三公，或曰子属。”

〈注〉索隐曰：姚氏案《春秋元命苞》云：“宫之为言宣也，宫气立精为神垣。”又《文耀钩》曰：“中宫大帝，其精北极，星含元出气，流精生一也。”《尔雅》云：“北极谓之北辰。”又《春秋合诚图》云：“北辰，其星五，在紫微中。”杨泉《物理论》云：“北极，天之中，阳气之北极也。极南为太阳，极北为太阴。日月五星，行太阴则无光，行太阳则能照，故为昏明”寒暑之限极也。又《春秋合诚图》云：“紫微大帝室，太一之精也。”《正义》曰：“泰一，天帝之别名也。”刘伯庄云：“泰一，天神之最尊贵者也。三公三星在北斗杓东，又三公三星在北斗魁西，并为大尉、司徒、司空之象，主变出阴阳，主佐机务。”〈按晋书以大星为帝旁三星为太子庶子后妃外此别有太乙三公诸星而太史公若合为一矣注之所引皆晋书之太一三公非北极相连之五星也窃以史迁家世星官而所载若此岂非星学各受师说不妨疑则传疑欤紫极中宫象之尊贵所传异辞既难定论其他米盐凌杂知未可胶柱鼓瑟矣〉

按：《汉书天文志》同。

按《晋书天文志》：“北极五星，钩陈六星，皆在紫宫中。北
极北辰最尊者也，其纽星，天之枢也。天运无穷，三光
迭耀，而极星不移，故曰居其所而众星拱之。第一星
主月，太子也；第二星主日，帝王也，亦太乙之座，谓最
赤明者也；第三星主五星，庶子也。”

按《隋书天文志》：“北极，辰也。其纽星，天之枢也。”贾逵、张
衡、蔡邕、王蕃、陆绩皆以北极纽星为枢，是不动处也。
祖暅以仪准候，不动处在纽星之末，犹一度有馀。〈按隋

《志》与《晋志》所载正同，唯多此数语，其馀不复重录，后仿此。

按《宋史天文志》：“北极五星在紫微宫中，北辰最尊者
也。其纽星为天枢。天运无穷，三光迭耀，而极星不移，
故曰居其所而众星拱之。”枢星在天心四方，去极各
九十一度。贾逵、张衡、蔡邕、王蕃、陆绩皆以北极纽星
为枢。是不动处在纽星之末，犹一度有馀。今清台则
去极四度半，第一星主月，太子也；二星主日，帝王也，
亦太乙之坐，谓最赤明者也。第三星主五行庶子也。

《干永新星书》曰：“第三星主五行，第四星主诸王，第五星为后宫。” 《闳》云：“北极五星，初一曰帝，次二曰后，次三曰妃，次四曰太子，次五曰庶子。四曰太子者，最赤明者也。后四星勾曲以抱之者，帝星也。” 太公望以为北辰，以为耀魄宝，以为帝极者是也。或以勾陈口中一星为耀魄宝，非是。

按《观象玩占》，北极五星在紫微宫中，一曰天枢，一曰
北辰，天之最尊星也。其纽星，天之枢也。天运无穷，三
光迭耀，而极星不移，故曰“居其所而众星拱之。”其第
一星主月太子也；第二星主日帝王也。亦为太乙之
座，为最明而赤者也；第三星主五行庶子；第四星后
宫也；第五星，天枢也。张衡云：“二星并为后宫，北极主
出度。”

按《历学会通》：“紫微，北辰也，众星拱之，天运无穷，三光
迭耀，而极星不移。第一星主月太子；第二星最明者，
天皇大帝北辰之正位；第三星主五行庶子；第四星
主日；第五星不动者，天之柱为天心也。”

按《管窥辑要》，北极第四星为后主，第五星为天枢。张
衡云：“五星并为后宫”，谓第四第五之二星。自唐以来，
历家以仪象考测南北极之正，实去极星之北一度
半，盖中原地势之度数也。宋仁宗皇祐中，以铜仪管
候天，不动处犹在枢星之末一度馀。《朱文公语录》曰：
“向来人说北极便是北辰，皆只说北极不动，至本朝
人方去，推得是北极只在北辰边头，而极星依旧动。”
沈括云：“天中不动，远极星三度有馀。”祖暅谓极星去
天中犹一度有馀。其考究尚为未审。候天者六千里
差十五度，常以天中为北，盖以极星常居天中也，谓
天常北倾可也，谓极星偏西则不然，北极不于坎干而于艮丑，以艮东北，万物之所以成终而成始也。纽
星为第一，而《志》反以为第五，不以纽星为帝，而以从
极之赤明者为帝，此当辨《钩陈》口中一星，即大帝之
座，不当遂指为天皇大帝。然则北极五星之辨如何？
闻之师云：“天枢纽星在四辅中者，是谓天皇大帝，其
神曰耀魄宝。”此是也。故初一曰帝，次二曰后，次四曰
太子，乃其赤明者也。次五曰庶子，更详之，凡帝星儿
处最多，盖中垣紫微，天子之大内也，帝常居焉。上垣
太微，天子之正朝也，帝常听政则居焉。下垣天市，天
子畿内之市也，每一岁，帝一临焉。凡建国中为王宫，
前朝而后市，盖取诸三垣也。大角为天王之座，春王
正月，新政居焉。心之大星为天皇正位，盖人者，天地
之心而天子也。人之主，故以为名也。北斗第一星为
天子之象，言其临御之柄也。“其天皇天乙”，太乙，言帝
之神也。“北极”，言帝之德也。一说北极非北辰，盖无星
不动处为辰，就此空处经星，随天左转，日月与金木
水火土五纬右转，有似环向而归，即“北极”一星，亦是
就近环绕者。